|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Sarajevo, 5. 3. 2025. godine

MEDIJIMA

**PRIOPĆENJE ZA MEDIJE**

**Europska komisija pozdravila napredak BiH u oblasti javnih nabava i zatražila ubrzanu provedbu reformi**

Na osmom sastanku Pododbora za unutarnje tržište i konkurenciju uključujući zaštitu zdravlja i potrošača između Europske unije i Bosne i Hercegovine, koji je održan 5. 3. 2025. godine, članovi dvaju izaslanstava su razmijenili informacije o radu Konkurencijskog vijeća i Vijeća za državnu pomoć BiH. Predstavnici Europske komisije su istakli da je potrebno iz Zakona o konkurenciji i Zakona o državnoj pomoći izbaciti „nacionalni veto“ u proceduri odlučivanja i osigurati jednaku i transparentnu primjenu pravila o državnoj pomoći u cijeloj zemlji.

Europska komisija je pozdravila napredak u oblasti javnih nabava, usvajanje Strategije javnih nabava 2024. - 2027. i Akcijskog plana, uz napomenu da su potrebne daljnje reforme kako bi se unaprijedili kapaciteti Agencije za javne nabave BiH, korištenje sustava e-nabavki, te pripremila mapa puta za koordinaciju usklađivanja pravnog okvira BiH s pravnom stečevinom EU-a u oblasti koncesija i javno - privatnog partnerstva.

Preporuka Europske komisije je da se usvoji horizontalni zakon o uslugama, koji će biti usklađen s Direktivom EU-a, i napravi sveobuhvatan popis administrativnih i tehničkih koraka kako bi poduzeća mogla raditi u cijeloj BiH, a u cilju ukidanja zahtjeva koji otežavaju stvaranje jedinstvenog ekonomskog prostora.

Članovi izaslanstva Europske komisije su pohvalili napore BiH na pripremama za izradu nacrta i usvajanje zakona o poštanskim uslugama BiH i razmijenjene su informacije o pripremi strategije o razvoju poštanskih usluga na državnoj razini. Razgovaralo se i o listi zanimanja koja su regulirana u BiH, kao i o intenziviranju aktivnosti na usklađivanju s propisima EU-a o uzajamnom priznavanju profesionalnih kvalifikacija i pomacima koji su napravljeni kada su u pitanju pojedine profesije. Također, BiH treba usvojiti strategiju o pravu intelektualnog vlasništva za razdoblje 2024. - 2028., kao i set propisa u ovoj oblasti, koji će biti usklađeni sa zakonodavstvom EU-a.

Europska komisija je preporučila jačanje okvira za spašavanje banaka izmjenom entitetskih zakona o bankarstvu i zakona o osiguranju depozita, kako bi se omogućilo stvaranje fonda za financijsku stabilnost i održao čvrst nadzor nad bankarskim sektorom. Jedna od preporuka je i da se unaprijedi povezanost i usklađenost registara gospodarskih društava između entiteta i Brčko distrikta.

Na sastanku se razgovaralo i o održivom financiranju u oblasti javnog zdravlja, reformi zdravstvene zaštite koja će biti dostupna svim građanima, usklađivanju zakonodavstva BiH s propisima EU-a o kontroli duhana, te o zaštiti potrošača.

Osmim sastankom Pododbora za unutarnje tržište i konkurenciju uključujući zaštitu zdravlja i potrošača u ime Bosne i Hercegovine je kopredsjedala Brankica Pandurević iz Ministarstva za vanjsku trgovinu i ekonomske odnose, a u ime Europske unije Heinke Veit iz Europske komisije (DG NEAR).

Direkcija za europske integracije